Жэуапыншэу къэнакъым
Урысейм и Президент Путин Владимир жиIащ Америкэм и Штат Зэгуэтхэм я дипломат 755-м ди къэралым щрагъэкIуэкI лэжьыгъэхэр щыщагъэту я унэ кIуэжын хуейуэ. УФ-м и лIыщхьэм къыхигъэщащ апхуэдэу щIащIыр США-м фIыуэ къыгурыIуэн зэрыхуейр.
Мыр икъукIэ зыхэпщIэн хуэдэщ. Сыт щхьэкIэ жыпIэмэ лэжьакIуэ зы миным щIигъу — дипломатрэ къызэрыгуэкI IэщагъэлIу — щылэжьащ, иджыри Урысейм щолажьэ. Абыхэм ящыщу 755-м Урысей Федерацэм щрагъэкIуэкI Iуэхугъуэхэр зэпагъэун хуейщ», — жиIащ Путиным.
Президентым къыхигъэщащ Урысейр куэд дыдэрэ зэрыпэплъар США-м хуаIэ зэхущытыкIэхэр ефIэкIуэным. «Ауэ, щытыкIэм тепщIыхьмэ, абы зэгуэр зихъуэжми, ар щIэх къэхъунукъым. Сэ къызэрыслъытэмкIэ, дэри къэдгъэлъэгъуэн хуейщ зыри жэуапыншэу къызэрыдмыгъэнэнур», — гу лъаригъэтащ Путиным.
хъыбарегъащIэ IэнатIэхэм нэхъапэIуэкIэ къызэратамкIэ, США-м Урысейм щиIэ дипломатие IуэхущIапIэхэм я лэжьакIуэхэр цIыху 745-кIэ ягъэмэщIэнущ. УФ-м НэгъуэщI къэрал IуэхухэмкIэ и министерствэм зэрыщыжаIамкIэ, США-м и лIыкIуэу УФ-м щыIэм я бжыгъэр ди къэралым и дипломату США-м щыIэм хуэдиз ящIын хуейщ фокIадэм и 1-м ирихьэлIэу.
Храмовэ Светланэ.
«Интерфакс»
